**ผู้ว่าฯกาฬสินธุ์ เปิดตัวสินค้า Soft Power การท่องเที่ยว TPOT กระตุ้นเศรษฐกิจชุมชน สู่การท่องเที่ยวสากล ด้วยสินค้าแบรนด์ไดโนเสาร์มินิโมเคอเซอร์ Dino Brand ครั้งแรกของไทย หนึ่งเดียวของโลก**

นายสนั่น พงษ์อักษร ผู้ว่าราชการจังหวัดกาฬสินธุ์ เป็นประธานพิธีเปิดการแสดงสินค้าท่องเที่ยว TPOT จังหวัดกาฬสินธุ์ ณ บริเวณด้านหน้าสำนักงานทรัพยากรธรรมชาติและสิ่งแวดล้อมจังหวัดกาฬสินธุ์ ภายในศูนย์ราชการจังหวัดกาฬสินธุ์ มีหน่วยงานราชการ องค์กรปกครองส่วนท้องถิ่น สมาชิกสภาเกษตรกร และเกษตรกรนำสินค้า Dino Brand มาร่วมแสดงและจำหน่าย หลายรายการ โอกาสนี้ สภาเกษตรกรจังหวัดกาฬสินธุ์ โดยนายวุฒิพงษ์ พลอยวิเลิศ ประธานสภาเกษตรกรจังหวัดกาฬสินธุ์ พร้อมด้วย ดร.นิรุจน์ อุทธา หัวหน้าสำนักงานสภาเกษตรกรจังหวัดกาฬสินธุ์ ได้มอบเสื้อพื้นเมืองลายไดโนเสาร์มินิโมเคอเซอร์ ผลการวิจัยพัฒนาของสำนักงานสภาเกษตรกรจังหวัดกาฬสินธุ์ ออกแบบผ้าพื้นเมืองลายมินิโมเคอเซอร์ ไดโนเสาร์พันธุ์ใหม่ของโลก เป็นสินค้าซอฟต์เพาเวอร์ท่องเที่ยว TPOT ครั้งแรกของไทย หนึ่งเดียวของโลก ต้นแบบตัวแรกฯ ให้กับ นายสนั่น พงษ์อักษร ผู้ว่าราชการจังหวัดกาฬสินธุ์ เนื่องในวาระดิถีขึ้นปีใหม่ 2567

ดร.นิรุจน์ อุทธา หัวหน้าสำนักงานสภาเกษตรกรจังหวัดกาฬสินธุ์ เปิดเผยว่า สินค้าท่องเที่ยว TPOT เป็นการริเริ่มพัฒนาสินค้าเกษตรท่องเที่ยวชุมชน ของ สำนักงานสภาเกษตรกรจังหวัดกาฬสินธุ์ ย่อมาจากคำว่า Tourism Product of Thailand หมายถึง สินค้า ผลิตภัณฑ์ ของฝาก ที่ระลึก เกี่ยวกับการท่องเที่ยวชุมชน โดยชุมชน เพื่อชุมชน และยกระดับเป็นสินค้าซอฟต์เพาเวอร์ระดับสากล ปัจจุบันได้ส่งเสริม วิจัย พัฒนา สินค้าท่องเที่ยว TPOT จังหวัดกาฬสินธุ์ ต้นแบบหลายรายการ อาทิ

1. ผลิตภัณฑ์จากเขื่อนลำปาว ได้แก่ น้ำพริก, เมี่ยง, ปลาส้ม, ปลาร้าทรงเครื่องแซบเด้

2. ผลิตภัณฑ์สินค้า GI ได้แก่ ไวน์เบียร์, เครื่องดื่มผักผลไม้ Dino Brand จาก ข้าวเหนียวเขาวง, พุทรานมบ้านโพน, มะม่วงมหาชนก, มะพร้าวน้ำหอมภูสิงห์, อินทผลัมเคเจ, Green Drinking และผักผลไม้อินทรีย์

3. ผลิตภัณฑ์ Geopark ตำนานเมืองไดโนเสาร์โลก Jurassic Park Thailand ได้แก่ พวงกุญแจ ตุ๊กตา หมอน หมวก เสื้อผ้า เสื่อกก ตะกร้า ผ้าพื้นเมือง ผ้าไทย ผ้าไหมแพรวาลายไดโนเสาร์มินิโนเคอเซอร์ และภาพยนตร์ซอฟเพาเวอร์เรื่อง Kalasin Jurassic New World: ผ่ามิติทะลุโลกล้านปี

4. ผลิตภัณฑ์อาหารสุขภาพแห่งอนาคต ได้แก่ ข้าวธัญพืชสำเร็จรูป OK Brand มิสมิลค์, เยลลี่มะม่วง, เครื่องสำอางกัญชง, ตั๊กแตนทอดกรอบอัดกระป๋อง เป็นต้น

ดร.นิรุจน์ เปิดเผยเพิ่มเติมว่า โดยเฉพาะสินค้าท่องเที่ยว TPOT ผ้าไหมแพรวาลายไดโนเสาร์มินิโมเคอเซอร์ และการสร้างภาพยนตร์เรื่อง Jurassic New World: ผ่ามิติทะลุโลกล้านปี ที่เชื่อมโยงเรื่องราวการนิมิตเห็นไดโนเสาร์ของ หลวงปู่หา สุภโร และการค้นพบมินิโมเคอเซอร์ ไดโนเสาร์พันธุ์ใหม่ของโลก อายุ 150 ล้านปี ยุคจูราสสิคตอนปลาย จะกลายเป็นสินค้า Soft Power ที่ยกระดับอุตสาหกรรมการท่องเที่ยวสู่สากลได้อย่างเป็นรูปธรรม

พิชิตพล ปาระภา สวท.กาฬสินธุ์/รายงาน